મનમાં ને મનમાં પાકિસ્તાનીઓને મણ મણની સંભળાવતા એ મમરામાં મિક્સ કરવા સેવનો ડબો શોધી રહ્યો હતો. ત્યાં તો ફરી બ્રેકિંગ ન્યૂઝ- ‘બારામુલામાં પકડાયેલો ISIનો એજન્ટ ગુજરાતી મૂળનો હોવાનો ખુલાસો’. ટીવી ચેનલની મહિલા એન્કર વાક્યની શરૂઆતમાં ‘અમે આપને જણાવી દઈએ...’ એમ કહીને ટીવી સ્ક્રીન પર લખેલી લાઇનો વારંવાર વાંચી સંભળાવતી હતી. ચંપકે હવે પિત્તો ગુમાવ્યો હતો. ગુસ્સામાં ગુસ્સામાં તે બિસ્કિટના ફાડીયા કરીને ક્રીમવાળો પાર્ટ ચાટવા લાગ્યો. ચંપક હજુ તો ટીવી સ્ક્રીનનો ફરી ફોટો પાડે ત્યાં જ ન્યૂઝ ચેનલની એન્કર ઉંચા અવાજે બોલવા લાગી, ‘અમે આપને જણાવી દઈએ કે કાશ્મીરમાં પકડાયેલા ISIએજન્ટની ઓળખ અમદાવાદના જીજ્ઞેશ પંચાલ નામે થઈ છે.’ ટીવી ચેનલની એન્કર આ એકની એક લાઇન વારાફરતી નવ વખત બોલી પછી ગઈ.